《寄樊口郑石谷》
宋代·张埴

春日曾交问，炎天不欲书。
变惭吾事谬，岂愿后人疏。
古有嗤章甫，今无购子虚。
极思樊口酒，共煮井头鱼。
露白蒹葭冷，江清潦水除。
年华已如此，又可膏吾车。

作者简介：张埴，字养直，号泸滨，吉水（今属江西）人。早游湖湘间，有诗名。理宗开庆元年（一二五九），赵葵为江东西安抚使，欲荐之，力辞不就。著有《情性集》，已佚。清光绪《吉水县志》卷三七有传。　张埴诗，据《永乐大典》、《诗渊》所录，编为一卷。